[pic] | KOMISIA EURÓPSKYCH SPOLOČENSTIEV | Brusel, 17.7.2009 KOM(2009) 382 v konečnom znení 2009/0105 (COD) Návrh NARIADENIE EURÓPSKEHO PARLAMENTU A RADY , ktorým sa mení a dopĺňa nariadenie (ES) č. 1080/2006 o Európskom fonde regionálneho rozvoja, pokiaľ ide o oprávnenosť zásahov v oblasti bývania v prospech marginalizovaných spoločenstiev DÔVODOVÁ SPRÁVA 1. KONTEXT NÁVRHU | 110 | Dôvody a ciele návrhu Cieľom návrhu je povoliť finančnú podporu z EFRR na zásahy v oblasti bývania v prospech marginalizovaných spoločenstiev žijúcich v členských štátoch, ktoré k Európskej únii pristúpili 1. mája 2004 alebo neskôr. Prevažná väčšina týchto spoločenstiev v nových členských štátoch žije vo vidieckych oblastiach a prístreškoch (vo vidieckych aj v mestských oblastiach) a podporu z EFRR nemôže využívať. V článku 7 ods. 2 nariadenia o EFRR[1] sa skutočne stanovuje oprávnenosť výdavkov na bývanie v nových členských štátoch. Z doterajších skúseností však vyplýva, že podmienky oprávnenosti nezodpovedajú v plnej miere potrebám na mieste. Podľa terajších ustanovení týkajúcich sa EFRR sa totiž zásahy v oblasti bývania môžu uskutočňovať v rámci operácií mestského rozvoja a formou renovácie existujúcich domov. Podpora na zásahy v oblasti bývania vo vidieckych oblastiach alebo nahradenie „domov“ veľmi zlej kvality v mestských alebo vo vidieckych oblastiach preto v rámci EFRR nemôže byť oprávnená. V EÚ rastú obavy a angažovanie, pokiaľ ide o boj proti sociálnemu vylúčeniu vrátane špecifickej situácie Rómov. Európsky parlament[2] a Rada[3] Komisiu opakovane žiadali, aby v tejto súvislosti konala s cieľom podporiť začlenenie týchto spoločenstiev čeliacich krajnej chudobe a marginalizácii. Komisia sa zaviazala navrhnúť v rámci štrukturálnych fondov opatrenia na zlepšenie životných podmienok týchto spoločenstiev. Predložený návrh zmeny a doplnenia nariadenia o EFRR je realizáciou tohto záväzku. Tento návrh okrem toho obsahuje na účely zjednodušenia malé formulačné úpravy terajšieho článku 7 ods. 2 nariadenia o EFRR v súvislosti s rámcom, v ktorom sa zásah v oblasti bývania v mestských oblastiach má uskutočňovať, ale bez toho, aby sa tým v prospech EÚ-12 upravili existujúce pravidlá oprávnenosti. Konkrétne: i) Článkom 7 ods. 2 nariadenia o EFRR sa na Komisiu prenášajú vykonávacie právomoci spočívajúce vo vymedzení kritérií výberu oblastí a zoznamu oprávnených zásahov v oblasti bývania. Komisia svoje právomoci uplatnila v článku 47 nariadenia (ES) č. 1828/2006. Vzhľadom na veľmi rozdielne situácie na mieste týkajúce sa bývania sa však ukázalo, že kritériá, ktoré Komisia stanovila, nie sú vhodné. Preto sa v súčasnosti zjednodušujú. Aby sa zohľadnilo zjednodušenie článku 47 nariadenia (ES) č. 1828/2006, ktoré práve prebieha, navrhuje sa stanoviť, že vykonávacie právomoci prenesené na Komisiu budú voliteľné a nezáväzné. ii) Na účely jasnosti by sa do navrhovaného nariadenia mali zahrnúť oprávnené druhy zásahov do existujúcich budov (renovácia spoločných priestorov obytných budov, renovácia a zmena používania budov vo verejnom vlastníctve, aby sa pretvorili na „sociálne bývanie“). iii) Napokon treba zlepšiť terajšie znenie článku 7 ods. 2 nariadenia o EFRR, podľa ktorého sa výdavky naprogramujú „v rámci integrovanej operácie mestského rozvoja alebo prioritnej osi pre oblasti, ktoré sú fyzicky zničené alebo sociálne vylúčené alebo ktorým fyzické zničenie alebo sociálne vylúčenie hrozí“. Navrhuje sa preto nahradiť pojmy „operácia“ a „prioritná os“ pojmom „integrovaný prístup“, ktorým sa zabezpečí, že zásah v oblasti bývania je súčasťou širšieho zásahu vrátane aspektov týkajúcich sa bývania, akými sú sociálne služby, verejné priestory, kultúra, vzdelávanie, dopravná infraštruktúra, hospodárske činnosti v danej oblasti atď. bez ohľadu na zdroj financovania. | Všeobecný kontext Prístup všetkých, najmä tých najzraniteľnejších občanov k bývaniu a k prijateľným podmienkam bývania je základnou požiadavkou našej spoločnosti. Životné podmienky spoločenstiev čeliacich krajnej chudobe a marginalizácii sú vo veľkej väčšine prípadov neutešené: z vysokej miery nezamestnanosti, nízkej úrovne vzdelania, nedostatku zručností, nedostatočného poskytovania zdravotnej starostlivosti, kriminality, priestorovej segregácie, zo sociálneho vylúčenia, z rasizmu a vysťahovaní sa dá poskladať smutný obraz, ktorý je v protiklade so základnými hodnotami Európskej únie. Finančná podpora zo štrukturálnych fondov môže značne prispieť k úsiliu vnútroštátnych orgánov skoncovať s touto neprijateľnou situáciou. Pridelené prostriedky by sa preto mali sprístupniť aj na zásahy v oblasti bývania v prospech týchto spoločenstiev, ktoré sú v súčasnosti v rámci EFRR neoprávnené, t. j. i) na zásahy v oblasti bývania, ktoré sa neobmedzujú na mestské oblasti, a ii) na zásahy v oblasti bývania, ktoré spočívajú v nahradení domov mimoriadne zlej kvality, a to nezávisle od oblasti („mestská“ alebo „vidiecka“). S cieľom vyhnúť sa prípadom neoprávnenej diskriminácie by usmerňujúcou zásadou navrhovaných zásahov mala byť 2. základná zásada o začlenení Rómov, podľa ktorej by sa zo zásahov zameraných na cieľovú skupinu rómskych obyvateľov nemali vylučovať iné osoby, ktoré žijú v podobných sociálno-ekonomických pomeroch[4]. Zásahy v oblasti bývania v prospech marginalizovaných spoločenstiev, ktorých charakteristickým znakom je krajná chudoba, sú okrem toho iba časťou komplexnej problematiky. Mali by sa preto riešiť v rámci viacrozmerného integrovaného prístupu, ktorý sa má vymedziť na vnútroštátnej úrovni, so silnými partnerstvami a so zohľadnením aspektov týkajúcich sa vzdelávania, sociálnych záležitostí, integrácie, kultúry, zdravia, zamestnanosti, bezpečnosti atď. Cieľom návrhu, ktorým sa mení a dopĺňa terajšie nariadenie o EFRR, je preto poskytnúť v rámci integrovaného prístupu prijateľné podmienky bývania. V tejto súvislosti sa úlohe verejných orgánov vo všetkých štádiách vykonávania pripisuje zásadný význam. | Existujúce ustanovenia v oblasti návrhu S výnimkou zásahov v oblasti energetickej efektívnosti a energií z obnoviteľných zdrojov energie, ku ktorým majú prístup všetky členské štáty, sú zásahy v sektore bývania podporované z EFRR vyhradené len pre členské štáty, ktoré pristúpili k Európskej únii 1. mája 2004 alebo neskôr, a za podmienok stanovených v článku 7 ods. 2 nariadenia č. 1080/2006 a v článku 47 nariadenia Komisie č. 1828/2006. Ako už bolo vysvetlené, tieto podmienky nepostačujú na riešenie špecifického problému bývania marginalizovaných spoločenstiev. Malo by sa takisto poznamenať, že v súvislosti s EPFRV sa už vo vidieckych oblastiach zasahuje v sektore bývania v rámci nariadenia (ES) č. 1698/2005 (napr. os 3 „Kvalita života vo vidieckych oblastiach a diverzifikácia vidieckeho hospodárstva“ – článok 52 písm. b) bod ii) „obnova a rozvoj dedín“). Zásahmi v oblasti bývania v prospech marginalizovaných spoločenstiev vo vidieckych oblastiach podporovanými tak z EPFRV, ako aj z EFRR a vykonávanými v rámci integrovaných prístupov, ku ktorým môže prispieť aj ESF, sa podstatne zvýši dostupná finančná podpora. V kompetencii členských štátov bude vymedziť v rámci integrovaného prístupu komplementárnosť medzi fondmi tak, aby sa dosiahol optimálny synergický efekt. | 140 | Súlad s ostatnými politikami a cieľmi Únie Návrh je v úplnom súlade s cieľmi politiky EÚ v oblastiach nediskriminácie, rovnakých príležitostí, hospodárskej a sociálnej súdržnosti, regionálneho rozvoja a územnej súdržnosti. | 2. KONZULTÁCIA SO ZAINTERESOVANÝMI STRANAMI A POSÚDENIE VPLYVU | Konzultácia so zainteresovanými stranami | 211 | Metódy konzultácie, hlavné cieľové sektory a všeobecný profil respondentov S vnútroštátnymi orgánmi, ako aj so zástupcami marginalizovaných spoločenstiev a s poslancami EP sa pri viacerých príležitostiach neformálne konzultovalo o možnostiach, ktoré sa marginalizovaným spoločenstvám ponúkajú v článku 7 ods. 2 nariadenia o EFRR, o prekážkach a o rôznych spôsoboch, ako ich prekonať. | 212 | Zhrnutie odpovedí a spôsob, akým boli zohľadnené Zo všetkých týchto konzultácií vyplynulo, že riešenia založené na výklade nariadenia (ES) č. 1080/2006 neboli dostatočné. | Získavanie a využívanie expertízy | 229 | Externá expertíza nebola potrebná. | 230 | Posúdenie vplyvu Predloženým návrhom sa povoľuje finančná podpora z EFRR na zásahy v oblasti bývania v prípadoch, keď sú životné podmienky marginalizovaných spoločenstiev mimoriadne zlé a sociálne vylúčenie je vysoké. Bez úpravy existujúceho regulačného rámca by to nebolo možné. | 3. PRÁVNE PRVKY NÁVRHU | 305 | Zhrnutie navrhovaného opatrenia Cieľom navrhovanej úpravy článku 7 ods. 2 nariadenia (ES) č. 1080/2006 o Európskom fonde regionálneho rozvoja je povoliť a umožniť zásahy v oblasti bývania v prospech marginalizovaných spoločenstiev v nových členských štátoch, keď sa nemôžu uplatniť terajšie ustanovenia. Vzhľadom na komplexnosť zásahu je dôležité, aby vnútroštátne orgány postupovali v rámci integrovaného prístupu. Na účely zjednodušenia sa okrem toho navrhujú malé formulačné úpravy v existujúcich ustanoveniach. | 310 | Právny základ V nariadení Európskeho parlamentu a Rady (ES) č. 1080/2006 o Európskom fonde regionálneho rozvoja sa v jeho článku 7 ods. 2 vymedzujú podmienky oprávnenosti uplatniteľné na sektor bývania v nových členských štátoch. | 329 | Zásada subsidiarity Návrh je v súlade so zásadou subsidiarity do tej miery, že rozširuje možnosti nových členských štátov poskytnúť podporu týkajúcu sa zásahov v oblasti bývania v prospech marginalizovaných spoločenstiev spôsobom, ktorý pokladajú za vhodnejší, pričom sa integrovaný prístup ponecháva ako minimálna podmienka zásahu. Tým sa umožní zasahovať takým spôsobom, aby sa zohľadnili špecifiká každého spoločenstva, ale v zásade spoločnou metódou. | Zásada proporcionality | 331 | Návrh je v súlade so zásadou proporcionality, keďže sa obmedzuje iba na povolenie podpory z EFRR v sektore bývania v prospech marginalizovaných spoločenstiev a v prípadoch, keď sa terajšie ustanovenia nemôžu uplatniť. Uvedené zasahovanie sa obmedzuje na tie členské štáty, v ktorých v súčasnosti existuje problém. | 332 | Výber nástrojov | 341 | Navrhovaný nástroj: nariadenie. | 342 | Komisia už preskúmala možnosti, ktoré ponúkajú súčasné právne predpisy. Terajšie pravidlá stanovujúce obmedzenú oprávnenosť nepovoľujú ani pri najpružnejšom výklade zásahy v oblasti bývania mimo mestských oblastí alebo nahradenie existujúcich prístreškov domami v prospech marginalizovaných spoločenstiev žijúcich v nových členských štátoch. | 4. VPLYV NA ROZPOčET | 409 | Návrh nemá žiadny vplyv na rozpočet Spoločenstva. | Návrh 2009/0105 (COD) NARIADENIE EURÓPSKEHO PARLAMENTU A RADY (ES) č. …/2009, ktorým sa mení a dopĺňa nariadenie (ES) č. 1080/2006 o Európskom fonde regionálneho rozvoja, pokiaľ ide o oprávnenosť zásahov v oblasti bývania v prospech marginalizovaných spoločenstiev EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o založení Európskeho spoločenstva, a najmä na jej článok 162, so zreteľom na návrh Komisie[5], so zreteľom na stanovisko Európskeho hospodárskeho a sociálneho výboru[6], so zreteľom na stanovisko Výboru regiónov[7], konajúc v súlade s postupom stanoveným v článku 251 zmluvy, keďže: (1) S cieľom zlepšiť hospodársku a sociálnu súdržnosť Spoločenstva je nevyhnutné podporiť obmedzené zásahy na renováciu existujúcich budov slúžiacich na účely bývania v členských štátoch, ktoré pristúpili k Európskej únii 1. mája 2004 alebo neskôr. Tieto zásahy sa môžu uskutočňovať za podmienok stanovených v článku 7 ods. 2 nariadenia Európskeho parlamentu a Rady (ES) č. 1080/2006 z 5. júla 2006 o Európskom fonde regionálneho rozvoja, a ktorým sa zrušuje nariadenie (ES) č. 1783/1999[8]. (2) Výdavky sa v rámci integrovanej operácie mestského rozvoja alebo prioritnej osi majú programovať pre oblasti, v ktorých došlo k fyzickému zničeniu a sociálnemu vylúčeniu alebo ktorým fyzické zničenie a sociálne vylúčenie hrozí. Na účely jasnosti by sa mali zjednodušiť podmienky, za ktorých sa môžu uskutočňovať zásahy v oblasti bývania v mestských oblastiach. Výdavky na zásahy v oblasti bývania by sa preto mali programovať so zohľadnením rôznych parametrov bez ohľadu na zdroj financovania. Malo by sa takisto uviesť, že oprávnené sú iba výdavky na zásahy do existujúcich budov. (3) V členských štátoch, na ktoré sa uplatňuje článok 7 ods. 2 nariadenia (ES) č. 1080/2006, žije veľký počet marginalizovaných spoločenstiev aj mimo mestských oblastí. Preto je nevyhnutné rozšíriť oprávnenosť výdavkov na zásahy v oblasti bývania v prospech týchto spoločenstiev žijúcich vo vidieckych oblastiach. (4) Bez ohľadu na to, či sa tieto spoločenstvá nachádzajú v mestských alebo vo vidieckych oblastiach, by vzhľadom na mimoriadne zlú kvalitu ich podmienok bývania mali byť oprávnené aj výdavky na nahradenie existujúcich domov novostavbami. (5) V súlade so zásadou č. 2 Spoločných základných zásad o začleňovaní Rómov, ktorú Rada zopakovala vo svojich záveroch o začleňovaní Rómov z 8. júna 2009, by sa zo zásahov v oblasti bývania zameraných na špecifickú skupinu nemali vylúčiť iné osoby žijúce v podobných sociálno-ekonomických pomeroch. (6) V súlade so zásadou č. 1 uvedených Spoločných základných zásad by sa zásahy v oblasti bývania v prospech marginalizovaných spoločenstiev mali uskutočňovať v rámci integrovaného prístupu, ktorý zahŕňa aj opatrenia, najmä v oblastiach vzdelávania, zdravia, sociálnych záležitostí, zamestnanosti a bezpečnosti, aby sa obmedzili riziká segregácie. (7) Kritériá výberu oblastí na zásahy týkajúce sa bývania sú v rámci terajšieho regulačného rámca predmetom procesu zjednodušovania. Vzhľadom na rozdielnosť situácie týkajúcej sa bývania v členských štátoch by sa tieto kritériá mali vymedziť decentralizovane. Komisia by preto nemala mať povinnosť prijať takéto kritériá. (8) Nariadenie (ES) č. 1080/2006 by sa preto malo zodpovedajúcim spôsobom zmeniť a doplniť, PRIJALI TOTO NARIADENIE: Článok 1 Článok 7 ods. 2 nariadenia (ES) č. 1080/2006 sa nahrádza takto: „2. Výdavky na bývanie s výnimkou energetickej efektívnosti a využívania energie z obnoviteľných zdrojov energie podľa odseku 1a sú oprávnené iba v prípade tých členských štátov, ktoré pristúpili k Európskej únii 1. mája 2004 alebo neskôr, ak sú splnené tieto podmienky: a) výdavky sa programujú v jednom z týchto rámcov: i) rámec integrovaného prístupu mestského rozvoja pre oblasti, v ktorých došlo k fyzickému zničeniu a sociálnemu vylúčeniu alebo ktorým fyzické zničenie a sociálne vylúčenie hrozí; ii) rámec integrovaného prístupu pre marginalizované spoločenstvá. b) Pridelené prostriedky na výdavky na bývanie predstavujú najviac 3 % prostriedkov EFRR pridelených dotknutým operačným programom alebo 2 % celkových pridelených prostriedkov EFRR. Na účely prvého pododseku písm. a) bodu i) sa výdavky obmedzujú na jeden z týchto zásahov: - renovácia spoločných priestorov v existujúcich viacrodinných obytných objektoch, - renovácia a zmena používania existujúcich budov vo vlastníctve verejných orgánov alebo neziskových prevádzkovateľov na používanie domácnosťami s nízkym príjmom alebo osobami s osobitnými potrebami na účely bývania. Na účely prvého pododseku písm. a) bodu ii) môžu zásahy zahŕňať nahradenie existujúceho bývania novopostavenými domami. Komisia môže prijať zoznam kritérií potrebných na určenie oblastí uvedených v prvom pododseku písm. a) bode i) a zoznam oprávnených zásahov v súlade s postupom uvedeným v článku 103 ods. 3 nariadenia (ES) č. 1083/2006.“ Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda […] […] [1] Nariadenie Európskeho parlamentu a Rady (ES) č. 1080/2006 z 5. júla 2006 zmenené a doplnené nariadením (ES) č. 397/2009, Ú. v. EÚ L 210, 31.7.2006, s.1. [2] Uznesenie Európskeho parlamentu z 11. marca 2009 o sociálnej situácii Rómov a zlepšení ich prístupu na pracovný trh v Európskej únii (2008/2137(INI)) [3] Závery Rady o začlenení Rómov, Luxemburg 8. júna 2009. [4] „ Explicitná, ale nie výlučná orientácia na Rómov je z hľadiska iniciatív politiky začleňovania nevyhnutná. Znamená to zameranie na cieľovú skupinu rómskych obyvateľov, ale nie s vylúčením iných ľudí, ktorí žijú v podobných sociálno-ekonomických pomeroch…“ Spoločné základné zásady začleňovania Rómov prediskutované na 1. stretnutí integrovanej európskej platformy pre začleňovanie Rómov v apríli 2009, pripojené k záverom Rady o začleňovaní Rómov, Luxemburg 8. júna 2009 . [5] Ú. v. EÚ C [...], [...], s. [...]. [6] Ú. v. EÚ C [...], [...], s. [...]. [7] Ú. v. EÚ C [...], [...], s. [...]. [8] Ú. v. EÚ L 210, 31.7.2006, s. 1.